Ńdɔ a ngádzó ai nyiá nâ: “É mɔ̄ní ákuda ai ǹtɛd m̀bɔ́g bə́ ngánɔŋ wa, á ó ngākúb fə eyɔg ású tē, o kɔ́bɔ́ fə̄ nálā á mə̄lɔ́ máma, mɔní te nyɔ́, mǎ mə̄ ngánɔŋ nyé, ńdɔ nyiá á ngádzó nâ: “Ǹtótōmaamaa á bɔ̄ɔ̄g ai mɔ́n wama ábə Ǹtondôbə.” 3Ńdɔ a ngádúgan və́ nyīá mɔ̄ní ákūda ai ǹtɛd m̀bɔ́g; nyiá nyé nâ: “Mə ngáyíli nâ matúni Ǹtondôbə é mɔ̄ní nyɔ̄ ású dóe, ǎ mɔ́n wama, nə́ bə́kom físa ai evəgələ é tɔ̄á ńwɔ̄bán ai ǹkɔn ékie ai nyé ńdɔ̄ hḿ étɔ̄á dzī madúgan wa mɔní tě.” 4Ńdɔ nyiá á ngānɔŋ mɔní bəsíkel miǹtɛd míbɛ̄, a və́ə́ ńlwî sílíba, ńdɔ a ngálwí nyē físa ai evəgələ ékie étēde, ńdɔ̄ bə́ ngátə́lē byá á ndá Mikayehu. 5É mod nyɔ́, Mikayehu a ngábə́ á bələ́ Tə́mpɛl, ńdɔ a ngákom efod ai bəteráfim, a tə́lé mɔ́n ḿbɔ̄g yǎ bān fám bóé fada. 6Məlú mə́tē ǹkúkúmá wángábə́ kig á Ísraɛ̂l; mod ósə ǎ bɔɔg ḿból ā yi. 7Ndómán ziŋ é ngábə́ á Bételehɛ́m yǎ Yúda, á ndá bod Yúda, a tɔá mān Lévi, a ngábə́ wē anə́ ńtɔbɔ. 8Ńdɔ̄ é mod nyɔ́ á ngákódō á dzāl Bételehɛ́m yā Yúda, nə́ a kə tɔbɔ é vóm ā yi yén áfōla; ḿból ā wulugu nálā ńdɔ a ngákə kwí á sí miǹkǒl yā Efraím á ndá Mikayehu. 9Mikayehu nyé ai nyé nâ: “Éyə wa sɔ́ hé ?” Nyé ai nyé nâ: “Mə nə mǎn Lévi yǎ Bételehɛ́m yā Yúda, makə madzə́ŋ é vóm mə̄ nə̄ lōŋ mvóg.” 10Mikayehu nyé ai nyé nâ: “Tɔbɔ́gɔ̄ ábə ma, nə́ ó bɔ ésīá wama ai fada wama, mayi wa kadə́ və̄ bə̄síkel bə́ mɔ̄ní áwômo á ḿbū ósə, biyé yā ábɔ̄d, ai bidí yā ádī.” 11Ńdɔ mǎn Lévi a ngáyə́bə̄ nə́ a tɔbɔ ábə mod tě; ńdɔ̄ é ndómán nyī é ngávə́ŋan nyé anə́ ḿbɔ̄g yǎ bān fám bóé. 12Ńdɔ Mikayehu á ngátə́lē nyé á étīé Lévi, ńdɔ̄ ndómán te é ngávə́ŋan fada woé. Ńdɔ a ngátɔbɔ á ndá Mikayehu.